OBRAZLOŽENJE

Socijalni plan obuhvaća analizu kapaciteta, dostupnost pružatelja socijalnih usluga, analizu potreba i specifične ciljeve razvoja institucionalnih i izvaninstitucionalnih socijalnih usluga, s posebnim naglaskom na usluge za skupine u većem riziku od socijalne isključenosti.

Socijalno planiranje na razini županija i izrada Socijalnog plana zadana je čl. 241. Zakona o socijalnoj skrbi (NN 18/22, 46/22, 119/22, 71/23, 156/23).

U izradi Socijalnog plana Grada Zagreba 2025. – 2027. korištena je metodologija propisana Pravilnikom o jedinstvenoj metodologiji za procjenu potreba (NN 90/23) koji je donijelo Ministarstvo rada, mirovinskoga sustava, obitelji i socijalne politike (MRMSOSP) sa svrhom primjene ujednačene, jedinstvene metodologije pri izradi županijskih socijalnih planova. Nova metodologija za procjenu omogućiti će Gradu Zagrebu utvrđivanje stanja trenutnih usluga, identifikaciju potreba za pružanjem usluga i jazova između potreba i pruženih usluga, definiranje prioriteta za naredne tri godine te oblikovanje novih inovativnih usluga koje će učinkovitije odgovoriti na ustanovljene potrebe.

U svrhu planiranja i razvoja mreže socijalnih usluga na području Grada Zagreba, Gradska skupština Grada Zagreba u svibnju 2022. godine donijela je Odluku o osnivanju Savjeta za socijalnu skrb (Službeni glasnik Grada Zagreba 16/22, u daljnjem tekstu: Savjet). U djelokrugu rada Savjeta je predlaganje socijalnog plana za područje Grada Zagreba. Savjet ima 15 članova i sastavljen je od predstavnika Grada Zagreba, Hrvatskog zavoda za socijalni rad, domova socijalne skrbi, centara za pomoć u kući, korisnika ustanova socijalne skrbi te drugih pravnih i fizičkih osoba koje obavljaju djelatnost socijalne skrbi, ustanova iz područja obrazovanja, zdravstva, zapošljavanja, strukovnih komora i udruga te udruga za promicanje prava korisnika socijalne skrbi.

Članovi Savjeta imenovani su Zaključkom o imenovanju Savjeta za socijalnu skrb (Službeni glasnik Grada Zagreba 19/22), Zaključkom o razrješenju člana i imenovanju člana Savjeta za socijalnu skrb (Službeni glasnik Grada Zagreba 13/23), Zaključkom o izmjeni Zaključka o imenovanju članova Savjeta za socijalnu skrb (Službeni glasnik Grada Zagreba 15/24) i Zaključkom o razrješenju člana i imenovanju člana Savjeta za socijalnu skrb (Službeni glasnik Grada Zagreba 40/24).

Kao potporu ujednačenoj izradi županijskih socijalnih planova, MRMSOSP je objavilo Poziv za dostavu projektnih prijedloga „Izrada županijskih socijalnih planova“ broj SF.3.4.08.01, u okviru Europskog socijalnog fonda plus Programa Učinkoviti ljudski potencijali 2021. – 2027, na koji je Grad Zagreb 02. veljače 2024. podnio projektni prijedlog „Izrada Socijalnog plana Grada Zagreba“. MRMSOSP, kao Posredničko tijelo razine 1, je nakon provedene procjene kvalitete projektnog prijedloga i provedenog postupka odabira projekata za financiranje, 10. svibnja 2024. godine, donijelo Odluku o financiranju projekta „Izrada Socijalnog plana Grada Zagreba“. Po provedenom postupku nabave, u siječnju 2025. godine sklopljen je ugovor za izvršenje usluge izrade Socijalnog plana Grada Zagreba u okviru Projekta “Izrada Socijalnog plana Grada Zagreba” te su po sklapanju ugovora vanjski stručnjaci pristupili izradi dokumenta u suradnji s Gradom Zagrebom i Savjetom za socijalnu skrb, sukladno Pravilniku o jedinstvenoj metodologiji.